Den kun 13-årige windsurfer Tobias Bjørnaa fra Klitmøller sikrede sig fredag sølv i disciplinen wave performance ved europamesterskaberne, der bliver afviklet i Thy. Tobias Bjørnaa stillede op i gruppen for U17-surfere, og i bølgerne ud for Hanstholm udviklede det sig til en duel mellem den unge dansker og tyske Anton Richter. Tyskeren vandt den første sejlads i onsdags, Tobias Bjørnaa vandt fredagens sejlads, og så skulle det hele afgøres i en direkte duel mellem de to juniorer - en dyst som tyskeren trak sig sejrrigt ud af. - Jeg har det stadig meget godt. Jeg er nummer to i Europa, og så må jeg prøve at gøre det bedre næste gang, lød det efter konkurrencen fra sølvvinderen fra Klitmøller. Tobias er søn af Mads Bjørnaa, der også deltager i europamesterskaberne, som er en del af Cold Hawaii Games. Som 12-årig vandt Tobias Bjørnaa VM for juniorer i Spanien.

Referat:
Tobias Bjørnaa tabte fredagens direkte duel med en tysk surfer i Cold Hawaii.